དང་པོ་རྩ་ནག་གི་འབྲེལ་ཚུལ་དེ་ལ་ཡང་སྲོག་རྩ་ནག་པོ་ཞེས་བྱ་བ་ངོ་བོ་ཁྲག་འབའ་ཞིག་གིས་གང་བ་ཁ་དོག་ནག་པོ་སྦོམ་ཕྲ་མདའ་སྨྱུག་ཙམ་སྟེ་དེ་ལའང་སྙིང་དང་འབྲེལ་བ་རླུང་ཁྲག་གཉིས་འདོམས་ཀྱི་འཕར་རྩ་དང་།མཆིན་པ་དང་འབྲེལ་བ་མི་འཕར་བ་ཁྲག་རྩའི་སྡོང་པོ་དེ་གཉིས་ནི་ཚིགས་པ་བཅུ་གསུམ་པའི་ཐད་སྒལ་པའི་ནང་གཞུང་དུ་ཐང་ཤིང་བསླངས་པ་དང་འདྲ་བར་གཤིབས་ནས་གྱེས།དེ་ལས་ཡལ་གའི་ཚུལ་དུ་ཤ་ཁྲག་འཕེལ་ཞིང་རྒྱས་པར་བྱེད་པའི་རྩ་དོན་སྣོད་ནང་དུ་སྦས་པའི་རྩ་ཆེན་བརྒྱད་དང་།ཡན་ལག་ཕྱིར་འབྲེལ་ཞིང་མངོན་པའི་རྩ་བཅུ་དྲུག་བཅས་ཉི་ཤུ་རྩ་བཞི་པོ་དེ་རྣམས་མང་ཆེ་བ་རླུང་ཁྲག་གཉིས་འདོམས་ཀྱི་འཕར་རྩ་ལས་གྱེས་ཤིང་ཉུང་ཤས་ནི་ཁྲག་རྩ་ལས་གྱེས་པ་ཡིན།ཇི་ལྟར་གྱེས་པ་ཡིན་ནམ་ཞེ་ན་སྦས་པའི་རྩ་ཆེན་བརྒྱད་ནི་སྡོང་པོ་དེ་ལས་ཚིགས་པ་གསུམ་པའི་ཐད་ནས་སྙིང་དང་འབྲེལ་བའི་རྩ་གཅིག་གྱེས་པ་དང་།ཡང་གློ་བུ་གཡས་གཡོན་གཉིས་ལ་འབྲེལ་བའི་རྩ་གཉིས་གྱེས།ཚིགས་པ་དགུ་པའི་ཐད་ནས་མཆིན་པར་འབྲེལ་བའི་རྩ་གཅིག་གྱེས།ཚིགས་པ་བཅུ་གཅིག་པ་ནས་མཆེར་པར་འབྲེལ་བའི་རྩ་གཅིག་གྱེས།ཚིགས་པ་བཅུ་གསུམ་པ་ནས་བསམ་སེའུར་འབྲེལ་བའི་རྩ་གཅིག་གྱེས།ཚིགས་པ་བཅུ་བཞི་པ་ནས་མཁལ་མ་གཡས་གཡོན་དུ་འབྲེལ་བའི་རྩ་གཉིས་གྱེས་པ་བཅས་བརྒྱད་དང་།ཡན་ལག་ཕྱིར་འབྲེལ་མངོན་པའི་རྩ་བཅུ་དྲུག་ནི་སྐེ་ལ་སྙིང་ལས་གྱེས་པ་གཉིད་ལོག་གཉིས་དང་།རྩེ་ནག་གཉིས་བཅས་བཞི།མཆིན་པ་ལས་གྱེས་པ་རྩེ་འདྲ་གཉིས།ཡན་ལག་བཞི་ལ་སྙིང་ལས་གྱེས་པ་རླུང་ཁྲག་གཉིས་འདོམས་ཀྱི་འཕར་རྩའི་རྩ་ཕོ་ཆེ་རེ་རེ་དང་།མཆིན་པ་ལས་གྱེས་པ་ཁྲག་རྩའི་རྩ་བོ་ཆེ་རེ་རེ་སྟེ་བརྒྱད།མཚན་མ་ལ་སྙིང་ལས་གྱེས་པའི་རླུང་ཁྲག་གཉིས་འདོམས་ཀྱི་འཕར་རྩ་གཉིས་བཅས་བཅུ་དྲུག་སྟེ་དེ་ལྟར་དྲིལ་བས་ཤ་ཁྲག་འཕེལ་བྱེད་ཀྱི་རྩ་ཆེན་ཉི་ཤུ་རྩ་བཞི།དེ་ལས་གྱེས་པ་སྟེ་སྲོག་རྩ་ནག་པོ་ཁྱད་པར་དུ་ཁྲག་རྩ་ལས་ཕལ་ཆེ་བ་གྱེས་པའི་གཏར་རྩ་བདུན་ཅུ་དོན་བདུན་ནི་ལུས་ཀྱི་ཕྱི་ཤ་པགས་ངོས་སུ་གཙོ་ཆེར་འབྲེལ་ཞིང་ཁྲག་གཏར་དུ་རུང་བའི་རྩ་དམིགས་མགོ་ལ་ཉེར་གཅིག་དང་།ལག་པར་སུམ་ཅུ་རྩ་བཞི།རྐང་པར་བཅོ་བརྒྱད།སྦུབས་ལ་བཞི་བཅས་ཟུར་མཁར་བའི་སྡོམས་ཚིག་ལྟར་དུ་མཚོག་གསང་དང་།སྣ་ཡི་རྩེ།ཐོང་རྩ་བཅས་གསུམ་དང་།རྣ་བ་གཡས་གཡོན་གྱི་ཕྱི་ནང་ལ་རེ་རེ་སྟེ་ལྗོན་ཤིང་བཞི།ལྟག་རྩ་གཉིས།སྟག་རལ་གཉིས།གསེར་མདུང་གཉིས།ལྕེ་རྩ་གཉིས།མིག་རྩ་གཉིས།སོ་རྩ་གཉིས་ལྕེ་ཆུང་གཉིས་བཅས་མགོ་སྐེ་ལ་ཉེར་གཅིག་དང་།དཔུང་རྩ་གཉིས།སྒང་རྩ་གཉིས།དྲུག་འགོ་གཉིས།སྣོད་ཀ་གཉིས།རུ་ཐུང་གཉིས།གློ་སྙིང་འདོམས་རྩ་གཉིས།གློ་མཆིན་འདོམས་རྩ་གཉིས།མཆིན་མཁྲིས་འདོམས་རྩ་གཉིས།བད་ཀན་གཤའ་རིངས་གཉིས།མཁྲིས་པ་བཤའ་རིངས་གཉིས།ཆུ་སེར་གཤའ་རིངས་གཉིས།དྲུག་འདུས་གཉིས།སྐྱོར་གོང་གཉིས།སྲིན་ལག་གི་རྒྱབ་རྩ་གཉིས།མཛུབ་མོའི་བར་རྩ་གསུམ་རེ་སྟེ་དྲུག་བཅས་ལག་པར་སོ་བཞི་དང་།རྩ་བོ་ཆེ་གཉིས།སྒབ་རྩ་གཉིས།རྟ་མཐུར་གཉིས།བྱིན་གཞུག་གཉིས།བྱིན་སྐྱོག་གཉིས།གདོང་རྩ་གཉིས།ལོང་རྩ་གཉིས།ཡོབ་གོང་གཉིས།རྒྱུ་རྩ་གཉིས་བཅས་རྐང་པར་བཅོ་བརྒྱད།སྦུབས་ལ་ཕོ་བའི་རྭ་རྩ་གཉིས་དང་།ཕོ་མཚན་འགྲམས་རྩ་གཉིས་བཅས་བཞི་དེ་ལྟར་བསྒྲིལ་བས་གཏར་རྩ་དོན་བདུན་ནོ།།